Katonacsalád sarja volt, idősebb bátyja, Asen a Második Balkán-háború áldozata lett, másik bátyja, Ivan, a bolgár kommunista párt tagja 1925-ben öngyilkos lett, hogy elkerülje a bolgár cári hatóságok letartóztatását. Minkov alapfolkú tanulmányait szülővárosában végezte, érettségi vizsgáját Szófiában tette le. Nővére, Teodora mutatta be az 1920-as évek bolgár irodalmi köreinek. Első munkája 1920-ban jelent meg a "България" magazinban. Később egy osztrák katonai főiskola hallgatója lett, ahol Goethe, Nietzsche, Edgar Allan Poe, Henrik Ibsen és az orosz klasszikus szerzők munkáit tanulmányozta. Különcként ismerték az iskolában, furcsa, paranoid fóbiáktól, mindent átható rögeszmés gondolatoktól és rémálmoktól szenvedett. Bulgáriába való visszatérése után rövid ideig a Szófiai Ohridi Szent Kelemen Egyetemen tanult, majd 1922-ben Münchenbe utazott. Tanulmányainál jóval több időt fordított a helyi bohémekkel való kapcsolataira. 1923-ban tért vissza hazájába, ahol a Cirill és Metód Nemzeti Könyvtárban lett könyvtáros. 1942 előtt Európa, Ázsia és Dél-Amerika számos országában járt. 1942 és 1943 közt a tokiói bolgár nagykövetség munkatársa volt. 1944 után számos kommunista lapnál kezdett dolgozni, 1954 és 1962 közt a "Български писател" című magazin szerkesztője volt.